text: Vejrmæssig helgardering: Skyer, sol og regn i weekenden
  29 september 2017 kl. 07.22
  Efter en flot uge, hvor vejret har artet sig fornemt, bliver weekenden en noget blandet fornøjelse. DMI har lavet en vejrmæssig helgardering og lover skyer, sol og regn.
  Meteorologernes trøst ligger i temperaturerne, der vil ligge på lune 15 til 18 grader.
  - Der er mange skyer i vente og stedvist også regn. I den østlige del løsner det op, og der kommer lidt eller nogen sol. Og her glemmer vi lige Bornholm, dem har jeg allerede lovet godt vejr, siger Lars Henriksen vagthavende meteorolog ved fra DMI til Ritzau.
  Vinden bliver let til frisk om lørdagen, lokalt helt op til kuling ved kysterne, overvejende i Kattegat-området.
  Søndag ventes vindhastigheden at falde en del, så vinden her bliver svag til frisk.
  - Generelt vil vejret blive mere ustadigt de kommende uger, eftersom vi er på vej ind i oktober, og der kan forventes flere byger og ustadigt vejr den kommende tid, siger Lars Henriksen.
  